– Dao sam Tomislavu Duvnjaku i Lovri Birinu stari eksploziv iz rata u prosincu 2012. na njihovo nagovaranje i obučio ih kako da rukuju njime da ne bi nastradali. Htio sam ih razveseliti za božićne i novogodišnje blagdane. Nisam znao da će to napraviti tamo gdje ima ljudi, rekao sam im da to naprave na njivi. Nakon nekog vremena pitao sam ih jesu li to potrošili i rekli su mi: “Je, sve je dobro”. Tek sam sad čuo da su jednu napravu ostavili da je aktiviraju na Jelačićevu trgu. Žao mi je, nije mi jasno kako su to mogli napraviti – branio se u istrazi Ivan Šprljan, vlasnik restorana u Vodicama, kojem uskoro počinje suđenje u Zagrebu s još petoricom Vodičana, među kojima je i njegov sin, pod optužbom da su općeopasnom radnjom ugrozili živote sedmero prolaznika na Jelačićevu trgu.

Eksplozije u Vodicama

Zbog postavljanja eksplozivne naprave lani 23. siječnja u 2.30 sati na Trgu bana J. Jelačića potvrđena je optužnica protiv Tomislava Duvnjaka (30), Domagoja Šprljana (32), Tomislava Strikomana (29), Ivana Tubića (32), Lovre Birina (30) te Ivana Šprljana (60). U eksploziji nije bilo ozlijeđenih. Duvnjak i Birin su prema optužnici od I. Šprljana nabavili eksploziv TNT. U siječnju lani, kad su se Duvnjak, Strikoman, D. Šprljan i Tubić vraćali iz zagrebačkog kluba Green Gold, Duvnjak i Strikoman postavili su napravu pred spomenik banu Jelačiću te je spojili na kabel koji je Tubić razvukao u prolaz Harmica, a Šprljan je na napravu, koju je aktivirao Duvnjak, stavio sitno kamenje.

Kad je to opalilo, prestrašili smo se i otišli po sendvič Ivan Tubić

Prema Birinovu iskazu iz istrage, jedan eksploziv aktivirali su u polju izvan Vodica, jedan na plaži Tempo, a treći je Birin u prosincu 2012. ponio u Zagreb nakon što mu je Duvnjak rekao da ponese “sapun”. Tvrdio je da su ga htjeli aktivirati u nekom od zagrebačkih parkova, na čistini. No te noći kad ga je nazvao Duvnjak i rekao: “Upalit ćemo eksploziv na Trgu”, pitao ih je jesu li normalni i što rade!

Tubić se branio da su on i Domagoj Šprljan nakon povratka iz kluba Green Gold htjeli ići kući, no Duvnjak, koji je donio vrećicu s napravom, predložio je da idu ispaliti kapisle.

– Bio sam pijan i nisam gledao kamo idemo. Duvnjak je rekao da će se na Trgu najbolje čuti... Žao mi je, nisam želio da se to ispali na Trgu – branio se Tubić.

Domagoj Šprljan branio se da nikad dotad nije sudjelovao u nečem takvom.

Žao im je...

– Tubić i ja htjeli smo ići kući, ali Duvnjak i Strikoman nagovarali su nas da ostanemo. Strikomanova ideja bila je da se pukne negdje u šumi u Maksimiru, Tubićeva da idemo bacati ispred Sanaderove kuće. Bila je to besmislena iracionalna glupost koja je završila kako jest. Nakon eksplozije smo se prestrašili, neko smo vrijeme bili na Trgu i vidjeli da se skuplja policija. Duvnjak je otišao po auto, došao po nas, izašao iz auta i otišao slikati i zafrkavati se s policijom – branio se D. Šprljan. Duvnjak je za eksploziju preuzeo odgovornost jer je eksploziv bio kod njega i jer je on njime znao rukovati. – Na Trgu nije bilo nikoga, to smo vidjeli, koliko god smo bili pijani, a ja i Strikoman bili smo najpijaniji. Nisam bio svjestan posljedica ni da netko može proći i da ga detonacija može ozlijediti – branio se.